ส่วนที่ 1

ข้อมูลสรุป (Executive Summary)

บริษัท การบินไทย จำกัด (มหาชน) เป็นรัฐวิสาหกิจในสังกัดกระทรวงคมนาคม ก่อตั้งขึ้นในปี พ.ศ.
2503 และเข้าจดทะเบียนในตลาดหลักทรัพย์แห่งประเทศไทยเมื่อวันที่ 19 กรกฎาคม 2534 ณ วันที่
30 กันยายน 2546 มีทุนชำระแล้ว 14,000 ล้านบาท ผู้ถือหุ้นใหญ่ คือ กระทรวงการคลัง
ซึ่งถือหุ้นร้อยละ 79.46 และธนาคารออมสินถือหุ้นร้อยละ 13.39 ส่วนที่เหลือร้อยละ 7.15
กระจายสู่นักลงทุนทั่วไปทั้งในและต่างประเทศ รวมทั้งพนักงานของบริษัทฯ

บริษัทฯ ดำเนินกิจการขนส่งผู้โดยสาร สินค้า
และไปรษณียภัณฑ์ทางอากาศระหว่างประเทศและในประเทศในฐานะสายการบินแห่งชาติ
และดำเนินการกิจการที่เกี่ยวเนื่องกับการขนส่งทางอากาศในลักษณะหน่วยธุรกิจย่อย ได้แก่
การบริการซ่อมบำรุงอากาศยาน การบริการผู้โดยสารภายในอาคารท่าอากาศยาน
การบริการลานจอดและอุปกรณ์ภาคพื้น การพาณิชย์สินค้าและไปรษณียภัณฑ์ และการบริการครัวการบิน
นอกจากนี้ ยังดำเนินกิจการที่สนับสนุนกิจการขนส่งอื่นๆ ได้แก่ การบริการอำนวยการบิน
การจำหน่ายสินค้าปลอดภาษีบนเครื่องบิน และการจำหน่ายสินค้าที่ระลึก
โดยให้บริการเส้นทางบินไปยังจุดหมายปลายทางรวม 71 เมือง ใน 34 ประเทศ
(ไม่รวมกรุงเทพฯ) และนับเป็นสายการบินชั้นนำที่ได้รับการจัดอันดับให้เป็น 1 ใน 3
สายการบินระหว่างประเทศที่ให้บริการในระยะไกลที่ดีที่สุดประจำปี 2545
จากผลการสำรวจของนิตยสารคอนเดอนาสท์ แทรเวิลเลอร์ ประเทศอังกฤษ
และได้รับคัดเลือกให้เป็นสายการบินระหว่างทวีปยอดเยี่ยมประจำปี 2546 เป็นปีที่ 4 ติดต่อกัน
จากผลสำรวจของสถาบันวิจัยของประเทศเดนมาร์ก นอกจากนี้
ยังได้รับการจัดอันดับให้เป็นสายการบินยอดเยี่ยมของภูมิภาคเอเชียตะวันออกเฉียงใต้ ประจำปี
2545 จากการสำรวจของนิตยสารแทรเวิล เทรด กาเซ็ท (ทีทีจี)

บริษัทฯ เป็น 1 ใน 5 สายการบินผู้ร่วมก่อตั้งกลุ่มพันธมิตรการบินสตาร์ อัลไลแอนซ์ เมื่อวันที่ 14
พฤษภาคม 2540 สำหรับปี 2546 กลุ่มสตาร์ อัลไลแอนซ์
ได้ขยายเครือข่ายในเอเชียและยุโรปมากขึ้น จากการเข้าร่วมของ 3 สายการบินพันธมิตรใหม่
ได้แก่ สายการบินเอเชียน่า แอร์ไลน์ ประเทศเกาหลี ในเดือนมีนาคม 2546 สายการบินสแปน
แอร์ ประเทศสเปน ในเดือนเมษายน 2546 และสายการบินล๊อต โพลิช แอร์ไลน์
ที่จะเข้าร่วมกลุ่มอย่างเป็นทางการในเดือนตุลาคม 2546
ซึ่งจะทำให้เครือข่ายการให้บริการของกลุ่มสตาร์ อัลไลแอนซ์ ครอบคลุมถึง 680 สนามบิน ใน 127
ประเทศ และจะขยายเครือข่ายเพิ่มเติมในสหรัฐอเมริกาฝั่งตะวันออก
จากการเข้าร่วมของสายการบินยูเอส แอร์เวย์ ในปี 2547
การรวมกลุ่มพันธมิตรดังกล่าวได้ส่งผลให้มีการพัฒนาการเชื่อมต่อเที่ยวบินด้วยการปรับปรุงตารางการบินให้สอดคล้องกัน
เพื่อให้เป็นเครือข่ายการบินที่ครอบคลุมทั่วโลกอย่างทั่วถึง
และสามารถให้บริการแก่ผู้โดยสารได้ดียิ่งขึ้น

บริษัทฯ อยู่ระหว่างการดำเนินการตามแผนการกระจายหุ้น ตามมติคณะรัฐมนตรีเมื่อวันที่ 14 มีนาคม
2543 วันที่ 20 สิงหาคม 2545 และวันที่ 16 กันยายน 2546
ซึ่งรัฐบาลจะลดสัดส่วนการถือหุ้นลงเหลือไม่ต่ำกว่าร้อยละ 71.2 (หรือร้อยละ 67.8
ในกรณีที่มีการใช้สิทธิซื้อหุ้นเต็มจำนวนในการจัดสรรหุ้นส่วนเกินจำนวนไม่เกิน 57.75 ล้านหุ้น
จากกระทรวงการคลัง) ของทุนจดทะเบียนที่ชำระแล้ว
หลังการจำหน่ายหุ้นทั้งในส่วนหุ้นเดิมที่กระทรวงการคลังถือจำนวนไม่เกิน 100 ล้านหุ้น (หรือ
157.75 ล้านหุ้น ในกรณีที่มีการใช้สิทธิซื้อหุ้นเต็มจำนวนในการจัดสรรหุ้นส่วนเกิน)
และหุ้นเพิ่มทุนใหม่จำนวน 300 ล้านหุ้น รวมทั้งสิ้นเป็นจำนวนไม่เกิน 400 ล้านหุ้น (หรือ 457.75
ล้านหุ้น ในกรณีที่มีการใช้สิทธิซื้อหุ้นเต็มจำนวนในการจัดสรรหุ้นส่วนเกิน)

สืบเนื่องจากมติคณะรัฐมนตรีดังกล่าว บริษัทฯ และกระทรวงการคลัง
จะเสนอขายหุ้นสามัญต่อประชาชนทั่วไปจำนวนรวม 385 ล้านหุ้น และบริษัทฯ
จะเสนอขายหุ้นสามัญและ/หรือใบสำคัญแสดงสิทธิที่จะซื้อหุ้นสามัญแก่พนักงานของบริษัทฯ
โดยมีหุ้นสามัญที่ออกใหม่เพื่อการเสนอขายและ/หรือรองรับการใช้สิทธิตามใบสำคัญแสดงสิทธิดังกล่าวเป็นจำนวนรวม
15 ล้านหุ้น

ตามโครงการจัดสรรหลักทรัพย์ให้กับพนักงานบริษัทฯ
โดยจะทำการเสนอขายภายหลังจากที่สำนักงานคณะกรรมการกำกับหลักทรัพย์และตลาดหลักทรัพย์อนุมัติการเสนอขายหลักทรัพย์ตามโครงการดังกล่าว

บริษัทฯ
มีวัตถุประสงค์ในการนำเงินที่ได้จากการเสนอขายหุ้นแก่ประชาชนทั่วไปและการเสนอขายหุ้นสามัญ
และ/หรือใบสำคัญแสดงสิทธิที่จะซื้อหุ้นสามัญแก่พนักงานของบริษัทฯ
ไปใช้เป็นเงินทุนหมุนเวียนใช้ในการก่อสร้างสิ่งอำนวยสะดวกต่างๆ
ในโครงการท่าอากาศยานสุวรรณภูมิ และการปรับปรุงผลิตภัณฑ์บนเครื่องบิน
และเพื่อใช้ในการดำเนินงานโดยทั่วไปของบริษัทฯ โดยบริษัทฯ
ได้รับอนุญาตจากสำนักงานคณะกรรมการกำกับหลักทรัพย์และตลาดหลักทรัพย์ให้ออกและเสนอขายหุ้นเพิ่มทุนดังกล่าวเมื่อวันที่
9 ตุลาคม 2546

-   ผลดำเนินงานในช่วง 3 ปีที่ผ่านมา บริษัทมีรายได้รวมในปีงบประมาณ 2544 เป็นจำนวนเงิน
    130,423 ล้านบาท ในปีงบประมาณ 2545 เป็นจำนวนเงิน 129,510 ล้านบาท
    และในปีงบประมาณ 2546 เป็นจำนวนเงิน 135,261 ล้านบาท มีผลกำไรสุทธิเป็นจำนวนเงิน
    1,929 ล้านบาท 10,182 ล้านบาท และ 12,453 ล้านบาท ตามลำดับ ผลดำเนินงานในปี
    2546 เพิ่มขึ้น โดยมีสาเหตุสำคัญสรุปได้ว่า ถึงแม้บริษัทฯ
    จะได้รับผลกระทบจากสงครามอิรักและการระบาดของโรคทางเดินหายใจเฉียบพลันรุนแรง
    (โรค SARS) ส่งผลให้ธุรกิจการบินและการท่องเที่ยวในภูมิภาคซบเซาอย่างมาก
    เป็นผลให้รายได้จากการขายและการให้บริการลดลงในช่วงไตรมาสที่ 3 อย่างไรก็ตาม
    หลังการแพร่ระบาดของโรค SARS สิ้นสุดลง ปริมาณการขนส่งได้ปรับตัวดีขึ้น
    ทำให้รายได้จากการขายและการให้บริการเพิ่มขึ้น นอกจากนี้ ค่าเงินบาทที่แข็งค่าขึ้น
    มีผลให้บริษัทฯ มีกำไรจากอัตราแลกเปลี่ยน อย่างไรก็ตาม
    ผลกระทบจากราคาน้ำมันที่ปรับตัวสูงขึ้น ส่งผลให้ค่าใช้จ่ายในการขายและการให้บริการเพิ่มขึ้น

-   ฐานะการเงินสินทรัพย์รวมของบริษัทและบริษัทย่อยเท่ากับ 178,262 ล้านบาท ในปีงบประมาณ
    2544 เท่ากับ 178,410 ล้านบาท ในปีงบประมาณ 2545 และเท่ากับ 167,978 ล้านบาท
    ในปีงบประมาณ 2546
    สินทรัพย์ที่ลดลงเนื่องจากการชำระคืนเงินกู้ที่ถึงกำหนดชำระในงวดบัญชีนี้

    หนี้สินรวมในปีงบประมาณ 2544 2545 และ 2546 เท่ากับ 160,252 ล้านบาท 150,056
    ล้านบาท และ 128,924 ล้านบาท หนี้สินลดลงเนื่องจากการชำระคืนเงินกู้ที่ถึงกำหนดชำระ

    ส่วนผู้ถือหุ้นไม่รวมส่วนของผู้ถือหุ้นส่วนน้อย มียอดเท่ากับ 17,909 ล้านบาท ในปี 2544
    เท่ากับ 28,229 ล้านบาท ในปี 2545 และ 38,898 ล้านบาท ในปี 2546
    โดยมีอัตราส่วนหนี้สินต่อส่วนของผู้ถือหุ้นเท่ากับ 8.95 ในปี 2544 เท่ากับ 5.32 ในปี 2545
    และเท่ากับ 3.31 ในปี 2546